Марко проси Моравку девојку
Марко проси Моравку девојку
Марко проси, а мајка му не да:
„Не прос’ синко Моравку девојку
Моравке су врло главобољне
Од главе болују, од срца умиру
А у тебе жито положито
Ко ће синко тебе да га пожње?”
Марко не хте мајку да послуша
Тек испроси Моравку девојку
Испроси ју и доведе ју.
Кад је стигло жито за жњевање
Тад одоше жито да пожњеју,
Марко пожње: двеста и два снопа,
А Моравка: триста и три снопа.
Кад су стали жито да повежу,
Марко свеза двеста и два снопа,
А Моравка: триста и три снопа.
Па седоше вина да с’ напију,
Марко попи: двеста и две чаше,
А Моравка: триста и три чаше;
Марко не зна где му глава стоји,
А Моравка ситан везак везе,
Везак везе, танку песму пева,
Па у песми Марка позиваше:
„Диг’ се Марко зај’дно да певамо.”

Имена лица од којих су забележене песме 

Ленка жена Васе Станковића, писара општинског, из села Шаркамена.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 23., стр. 28.

Посленичке песме
Народне песме у Крајини